Kelemen Hunor a declarat, miercuri, corespondentului MEDIAFAX, că UDMR nu este de acord ca cele două Coduri, Codul Penal şi Codul de Procedură Penală, să fie modificate prin OUG.

”Demersul Guvernului de a da OUG pe cele două Coduri este o greşeală şi nu este bine, nu suntem de acord ca cele două Coduri, Codul Penal şi Codul de Procedură Penală, să fie modificate prin OUG. Culmea situaţiei este că în mai puţin de un an de trei ori au fost modificate Codurile prin OUG, de două ori Guvernul Cioloş anul trecut în luna mai, iar acum acest Guvern vine şi modifică tot prin OUG. Nu este acceptabilă această modalitate de a da OUG de trei ori într-un an, arată o neseriozitate. De câte ori Codurile au fost modificate prin ordonanţe, prin asumarea răspunderii, prin orice altă modalitate ocolind Parlamentul, de fiecare dată, ulterior, s-a dovedit a fi o greşeală. Nu ştiu de ce nu învaţă din greşelile trecutului. (...) Oricum, se vede mult amatorism în ceea ce face acest Guvern în aceste zile, parcă nu au mai guvernat niciodată, parcă acum au început”, a spus Kelemen.

Potrivit acestuia, UDMR susţine o dezbatere în procedură de urgenţă a OUG în Parlament.

"Trebuia o dezbatere parlamentară, un proiect de lege, aşa ar fi fost normal, aceasta este poziţia noastră”, a adăugat preşedintele Uniunii.

Kelemen Hunor a afirmat că a cerut specialiştilor UDMR să facă o analiză a modificărilor aduse celor două Coduri, pentru a se vedea dacă sunt în concordanţă cu deciziile CCR privind problemele de neconstituţionalitate.

Ordonanţa privind modificarea Codurilor Penale a fost publicată în noaptea de marţi spre miercuri, la ora 1.25, în Monitorul Oficial, măsurile intrând în vigoare odată cu publicarea acesteia.